**Реферат на тему:**

***Сатира и юмор в творчестве Гамзата Цадасы.***

Выполнил ***– учитель родного языка МКОУ «Новогладовская ООШ» –* Гамзатов Гамзат Магомедович**

**2020 г.**

***Введение***

1. Ц1адаса Х1амзатил г1умруялъул х1акъалъулъ къокъабго баян
2. Ц1адаса Х1амзатил поэтикияб мац1
3. Х1амзатил поэзиялъулъ авар халкъалъул кицаби ва абиял
4. Ц1адаса Х1амзат ва авар театр
5. Х1амзатил сатираялъулъ к1иго бат1ияб дунял бихьизаби: хун унеб басриябги гьелда т1ад бергьенлъи босараб ц1иябги

Дагъистаналъул халкъияв поэт, аваразул советияб литературиялъе кьуч1 лъурав ва гьеб гучалда цебет1езабурав раг1ул устар Ц1адаса Х1амзат гьавуна 1877 соналъул 21 августалда Ц1ада росулъ мискинав векьарухъанасул хъизаналъе. Х1амзатил эмен Юсупил Мух1амадил бук1ана мискинаб маг1ишат. Гьит1инго эбел-эменги хун, бесдаллъун хут1ана 7 лъимер. Х1амзатги гьесул яцалги имг1аласул ц1обалде ккана. Цинги гьес анц1го сон т1убарав Х1амзат аск1об бугеб росулъе г1араб ц1ализе кьуна. Гьедин ич1го-анц1го соналъ бат1и-бат1иял росабалъ ц1алана. Доб заманалъул гъваридаб лъайги щун, г1акълуги ц1убан, Х1амзат т1адвуссана инсул росулъе. Гьев т1аделъана ч1унтун бук1араб маг1ишат ч1аго гьабизе.

Х1амзатида бихьана мискинзабаз баччулеб къварилъи, росабазул бечедал г1адамазул хъант1и.

Х1амзатил бег1ерал ва пасих1ал куч1дул халкъалда гьоркьор хехго т1ирит1ана. Коч1охъабаз кепалда ах1улеб бук1ана ашбазалде гьабураб гьесул кеч1. Гьеб къват1ибе бахъич1ого тани, кьолон чу кьелин даранчи гьарданиги, гьесухъ г1инт1амич1о Х1амзатица.

Х1амзатица жиндирго т1олабго пагьму-гьунар халкъалъе хъулухъ гьабиялде буссинабуна.

Аваразул ц1ар раг1арав шаг1ирасул асарал, гьесул т1олабго адабияб ирс ц1и-ц1иял г1елазе ч1олеб буго тури гьеч1еб хазиналъунги, хвел лъалареб васиятлъунги. Х1амзатил адабияб ирс ч1ана маг1арулазе адабияб дарслъун. Инхоса Г1алих1ажиясул г1акъилал назмабазда, Бакьагьеч1иса Ч1анк1ал сабурал рисалатазда, Хъах1абросолъа Мах1мудил х1асратал макъамазда цадахъ Ц1адаса Х1амзатил гъваридал асарал лъугьана халкъалъул напсияб рателлъунги рух1ияб кодолъилъунги. Гьеб ирсалъул т1адег1анлъиялдаги ва дарсазул гъварилъиялдаги бихьинабула г1адамаз жидер миллаталъул, жидер ракьалъул ва жидер напсалъул къадруги, намусги, ч1ух1иги.

Х1амзат хун хадуб рахьдал мац1алда ва г1урусалде руссинарунги басмаялда рахъарал гьесул т1ахьал чанго нухалъ ц1ик1к1уна гьев ч1аго вугев мехалъ риччараздаса. Гьелъ цоги нухалъ рит1ухъ гьарула живго Х1амзатица абурал раг1аби:

*Къаникь вукъаниги, хвел бук1унаро,*

*Халкъалда нур барал асарал тедал.*

Ц1адаса Х1амзатил бечедаб адабияталъ, Дагъистаналъул миллияб култураялъул тарихалда жаниб гьес кколеб мустах1икъаб бак1алъ, миллатал г1емерал советияб поэзиялъул хазина бечед гьабизе гьес лъураб къиматаб бут1аялъ т1амула нилъ гьесул г1умруялъул нухалдехун, гьесул жинжирго гражданияб напсалдехун ва адабиял асараздехун бугеб к1удияб ответственныяб ва г1елмияб интерес бич1ч1изе.

Ц1адаса Х1амзатица нахъа тана ц1акъ к1удияб г1ажаибго берцинаб ва гьелдаго цадахъ расги бигьаяб гуреб нух. Дунялалда бараб лъабкъоялда анц1ила ункъго соналда кьоркьоса (1877-1951) лъабкъогояб гьес кьуна нилъер г1агараб авар поэзия ва т1олабго Дагъистаналъул литература цебет1езабиялда т1ад.

Х1амзатилгун рук1арал жиндирго данч1ваял рак1алде щун, Н. С. Тихоновас хъван буго: «Гьев вук1ана авар ракьалда бищунго ц1одораб г1акъулуялъул ва бег1ераб пикруялъул инсан, ц1ияб дунялалъул тушбаби раг1удалъун гъурулев шаг1ир, г1иси-бикъинаб жоялде г1унт1ун халкъалъул рук1а-рахъиналда хадув гъурав г1акъил, гьересияб ва рек1к1абщинаб жоялда ц1об гьабуларев, жагьлуялде, тохлъиялде ва т1екълъи мекълъиялде данде гурх1ел тун вагъулев, х1инкъи лъаларев бах1арчи». «Совет улкаялъул ц1адулав поэт-патриот» абун къимат кьуна Х1амзатие А.А. Фадеевас. «Халкъалда гьоркьоб г1ат1идго ц1ар т1ибит1арал» бищунго машгьурал советиял шаг1ирзабазда гьоркьов рехсана гьев М. И. Калининица.

Х1амзатил эмен Юсупил Мух1амад ва эбел Бегун рик1к1унаан ресукъал уздензабазда гьоркьоса чаг1илъун. Анкьго сон бук1ана Хамзатил, «г1умруялъ юргъан щвеч1ев, гьоркьан горде, бихьич1ев, хьимал бусада г1урав», эмен хвараб мехалъ. Сонал рахъилалдего къаникье уна зах1матго унтарай эбелги. Анлъго яцалда гьоркьов цох1ого-цо Х1амзат хут1ула «тагъур бот1рода лъурав чи».

*Рузица бусен лъураб, мискинлъиялъ къвал бараб,*

*Бесдалазул ц1ураб рукъ къайимасухъе ккана…*

абун хъван буго. Х1амзатица доб заман рак1алде щвезабулелъул.

Балъгояб жо гуро доб заманалда Дагъистаналда мискинзабазул ц1ализе квер г1унт1улеб бак1 мутаг1иллъи гурони бук1инч1еблъи. Къайимасул кумекалдалъун Гиничукь, Гьоц1алъ, Х1ариколо росабазул мажгитазухъ ц1алана Х1амзатги. Г1аммаб куцалда къого сон рехана гьес «г1елму» босулев абун; чанго росу хисана гьес, «лъикъав» дибир вищулаго ва «рес бугеб» мажгит балагьулаго. Х1амзатихъе щвана г1езег1анго лъай, диниял, адабиял ва т1абиг1иял г1елмабазда жиб хурхараб. Бат1аго гъваридаб куцалда лъазаруна гьес «Фикъгьи» (шариг1ат-закон); хадув гъун гъорлъе ваккун лъазаруна гьес г1араб мац1алъул ва адабияталъул г1елмаби. Х1амзатил берги кверги щвана г1арабазул, персазул, индиязул литературиял ва философиял памятникабазде, нек1о заманалъул ц1ар раг1арал шаг1ирзабазул диваназде, гьездаго гьоркьор Дагъистаналъул машгьурал г1алимзабазул т1ахьазде ва асаразде.

Нилъеда лъазе ккола ва лъазеги лъала Дагъистаналда г1араб ц1алялъул т1олабго низам ва маг1на мут1иг1 гьабун бук1араблъи рух1 кьун исламияб идеология ц1унизе ва нодо ч1ван гьелъие хъулухъ гьабизе х1адурал муъминзаби маг1арул лъималазул рахъинариялъул мурадазе. Ц1акъго къанаг1атал ц1алдохъабазе щолаан, дуниял г1елмабазул цоцаде рагьуларел, къосарал сухъмахъалги нахъа тун, х1акъикъияб г1елмуялъул къавуде нух бахъизе. Гьединазда гьоркьов вук1ана Х1амзатги. Дагьал щвеч1о гьесухъе доб заманалда рук1арал рит1арал, х1акъикъиял, чи кант1изарулел пикраби, хасго т1абиг1адаталда ва адабияталда хурхараб рахъалдасан.

Бук1аниги, гьелдаса г1емерго щулияб ва мух1канаб г1елму малъун буго Х1амзатида гьесул «г1умруялъул университеталъ». Гьит1инаб къоялдасанго ккана гьев бесдаллъараб хъизамалъе бет1ербахъиялъе хадухъахъдизе; цин вортизе ккана Грозныялде маххул нухда мугь бекизег1ан х1алт1изе, цоги сон рехана лъебелазул рохьоса къот1ун авар г1урулъе ц1ул биччалев. Киг1ан халат ц1аланиги, киг1ан г1емер муг1алимзаби хисаниги, бищунго к1удиял дарсал жиндие г1умруялъ кьунилан абулаан Х1амзатица. Г1умруялъухъа щвараб г1елму ва х1албихьи поэтас бечед гьабуна, ц1алиги тун, хъулухъалде лъугьараб мехалъ-росдал дибирлъун, дивабеглъун, мударислъун карал соназда.

«Куч1дул гьарулеб пиша гьеб мехалъго бук1ана», - ян хъвана Х1амзатица, мутаг1иллъун вугеб заманалдаго ургъарал жиндирго т1оцересел коч1ол раг1абиги рак1алде щун. Гьит1инго херхунел рук1ун руго коч1охъанас цо-цо дибирзаби ва росдал чукъби махсаро-хоч1ие гьарурал, х1атта къуръаналъул аятал хиса - сверизарун хъварал кепал мухъал. Ц1ик1к1арал г1ералъул ц1игьулдерида ва гинчадерида гьаб саг1аталдаги рак1алда ратула, напакъаги т1аг1ун росулъ гьардухъ лъугьарал мутаг1илзабаз цадахъ ах1улел рук1арал «Г1адамал чаг1и…» абун байбихьулел Х1амзатил коч1ол аваданал раг1аби.

Кинниги Ц1адаса Х1амзатил асразул биографиялъул байбихьилъун нилъеца рик1к1уна 1891 сон. Гьедин абулаан живго поэтасги. Гьеб соналъ 14 сон барав Ц1адаса г1олилас хъван г1адамазда кодобе кьун буго жиндирго т1оцебесеб шиг1ру, - гьелда ц1арк1и бук1ун буго т1оцебесеб раг1и билълъарав ц1арги бук1ун буго «Г1алибегил гьве». Росулъ раг1и билълъарав г1иял бет1ергьанасул гьвет1е гьабураб х1унчулеб сатираялъ Х1амзатил росуцоязе кеп щвезабуна, гьелъул бет1ергьанилан абуни – ццидахинавуна. Х1акъикъаталда ккараб ишги кьоч1ое босун гьабураб бук1ана долдаго хадубцун г1адамазухъе щвараб Г1исинил гьвел кеч1ги.

Ц1адаса Х1амзатил поэтикияб мац1алъе хаситаб жолъун буго, махсаро гьабизе къвариг1аниги, т1ад релъанхъизе къвариг1аниги, какизе-беццизе къвариг1анлъиги, г1ат1идго аваразул халкъияб к1алзул гьунаралдаса пайда боси.

Аваразул фразеологиялъул кумекалдалъун Ц1адаса Х1амзатил куч1дул ц1алулезда хехго рич1ч1улеллъун, рек1елъе рортулеллъун, рак1алда ч1олеллъунги, гьезул г1акълъуялда данде кколеллъунги лъугьуна. Нилъер к1удияв хъвадарухъан А.М. Горькияс абун буго: «Раг1ул г1адатлъиялъулъ буго бищунго к1удияб г1акъиллъи. Кицаби ва ах1улел куч1дул кидаго къокъал рук1уна, амма гьезулъ бугеб г1акълъу ва х1асрат т1убарал т1ахьазе г1ола» - ян.

Ц1адаса Х1амзатица жиндирго асаразулъ х1алт1изарурал кицабазул ва абиязул х1исаб гьабуни, гьел рахуна 500-ялде. Гьелги ккола авар халкъалъул рук1а-рахъиналъул, хъизан-агьлуялъул, живго инсанасул, общественнияб г1умру гьабиялъул къаг1идабазул кодекслъун.

Поэтас х1алт1изарурал кицаби ва абиял, маг1наялде балагьун, рикьизе бегьула х1айваназул ва х1анч1азул; хъизан-рукъалъул; г1агарлъи-божилъиялъул; х1алт1и бокьиялъул; к1ух1аллъиялъул; Ват1ан бокьиялъул; т1екълъи, мекълъи, вах1щилъи, чияр гъйин кванаялъул; бахиллъи, квербиччай, бечелъи-мискинлъиялъул; сахлъи, г1олохъанлъи, херлъиялъул; г1акълъу-пикруялъул; рук1а-рахъин, х1албихьи, малъа-хъваязул темабазде.

Чу, х1ама, гьве, оц, ч1ахъу, ци, бац1, кето, цер – гьел рух1ч1аголъабазул х1акъалъулъ ругел абиял ва кицабиги данч1вала поэтазул асаразулъ.

Чу, х1ама, оц ккола г1адатияв маг1аруласул рукъалъул х1айванал. Гьезул г1умру, г1амал – хасият, кьер – мохъ маг1аруласда ц1акъ лъик1 лъала. Гьелъ батизе ккола гьезул х1акъалъулъ ругел кицаби ва абиял Х1амзатил асаразулъ г1ат1идго х1алт1изарун ратилелги.

*Берзул ч1ор щолареб щобдаги ругин,*

*Щай гьазул зулму – х1ал х1ехьон рук1инел?*

*Бац1 х1инкъизе х1амил г1ин к1обок1улин,*

*Г1илла щиб гьездаса нуж къезе ккани?*

*(Ц1ороберал)*

*Г1емер лъадахъани, г1ерет1 бекулин,*

*Г1ела гьанжелъаг1ан гьабураб зарал.*

*Бак1лъани, х1амица гьирги рехулин,*

*Дагьаб ч1оло къан лъик1, ч1алг1ине гурин.*

*(Дибирги г1анхвараги)*

*Бихьинх1ама гурищ цо-цо къинлъулеб,*

*Къутадул х1ал жеги дуда лъаларо.*

*Х1амил рач1алъ гурищ чаргъедо кколеб,*

*Щиб лъалеб, цосина талих1 кьелеб дуй.*

*(Г1иник1ил коралде)*

Поэтас, жиндирго асаразулъ аваразул кицаби ва абиял х1алт1изарулаго, бат1и – бат1иял къаг1идабаздаса пайда босун буго:

а) Цого аби ва кици бат1и – бат1ияб маг1наялда, бат1и – бат1ияб рахъ бихьизабизе х1алт1изабун батула: «Цилгун гени кунге», «Цилгун гени квине лъие бокьулеб?», «Къурбановасулгун гени квинаро», «Цилгун даран данде базейиш дур хиял?» ва гь. ц.

б) Морфологияб г1уц1и хисизабун батула: «Бац1 х1инкъизе х1амил г1ин к1обок1улин» - поэтас «г1ин» цолъул формаялда босун буго, маг1арулаз г1емерлъул формаялда «г1ундул к1орок1ула» ян абула. Г1емерлъул формаялда х1алт1изарурал мухъалги Х1амзатил асаразулъ дагьал ратуларо.

*Ракьал рахъаниги, рак1ал рахъич1о,*

*Бихъараз букъила къохьол дуниял.*

Гьениб авторас г1емерлъул форма х1алт1изабун буго.

в) Цо – цо раг1и хисун ккезаби, раг1и т1аде жубай:

«Х1амил рач1алъ гурищ чаргъедо кколеб?» - гьаниб поэтас «гурищ» абураб суалияб глагол т1аде жубан буго.

*К1иго тушманасда гьоркьоб реххараб*

*Ракьа г1адин бугеб дида гурх1уге.*

Авар абиялъул бук1араб «гьве» нахъеги реххун, «тушман» абураб раг1и гьоркьобе бачун буго.

Ц1адаса Х1амзатил творчествоялда халкъил кицаби ва абиял х1алт1изари ккола хасаб г1елмияб х1алт1уе мустах1икъаб тема. Нилъеца бицен гьабич1о г1иц1го поэзиялда гурони цогидал жанразда кин поэтас гьездаса пайда босарабали. Амма рехсарал мисалазги нуг1лъи гьабула халкъалъул к1алзул творчествоялдехун Ц1адаса Х1амзатил бук1араб т1ей гьеч1еб бухьеналъе, «халкъалъухъа босана, халкъалъухъе кьуна» абураб гьесул раг1абазул рит1ухълъиялъе.

Хундерил т1алъиялда т1оцебе жинде кьуч1 лъуг1аб Аваразул театралъул к1удияв гьудуллъунги г1акъилав насих1атчилъунги вук1ана Дагъистаналъул халкъияв поэт Ц1адаса Х1амзат. Гьесул бербалъагьиялда, малъа-хъваялда гъоркь г1олеб бук1ана г1олохъанав театралъул коллектив. Т1оцебе театр жинца г1уц1арав ва гьелъул т1оцевесев директоралъун вук1арав Дагъистаналъул халкъияв артист Г1абдурах1ман Магаевас г1емер бицунаан Ц1адаса Х1амзатги Авар театралъунги бук1араб к1удияб гьудуллъиялъул, театралияб искусствоялдехун гьесул бук1араб унго-унгояб бербалагьиялъул.

Театр г1уц1араб т1оцебесеб соналдасаго ба1бихьун, к1убиял зах1малъаби дандч1валел рук1ана артистазда, цере рахъине санаг1алъи бугел бак1ал, ай клубал рук1инч1олъиялъ. Бигьаго бук1инч1го гьунар бугел г1олилал ратизе ва гьел, хасго ясал, артисталлъун театралде рач1инаризеги. Балагьулел урхъун рук1анаан театралъул сценаялдасан маг1арулазул г1умру бихьизабулел пьесабазухъ, амма гьеб мурад т1убазабизе к1олеб бук1инч1о авар мац1алда хъвараб пьеса гьеч1олъиялдалъун. Гьеб бич1ч1арав Ц1адаса Х1амзатица хъвана ва театралъул коллективалъе ц1ализе босун бач1ана «Айдемир ва Умайгьанат» абураб пьеса.

Артистал к1удияб гъираялдалъун т1аделъана ц1ияб спектакль лъезе. Ц1адаса Х1амзатица пьесаялда к1удияб махщалида кьун рук1ана унго-унгоял г1адамазул сипат-сурат, хасият-г1амал цере ч1езарулел ч1агоял образал. Поэзиялдаго г1адин, пьесаялдаги гьес жиндиего хасиятав сатирикияб къаг1идаялъ данде кколеб бук1ана к1иго бат1ияб дуниял: хун унеб басриябги гьелда т1ад бергьенлъи босараб ц1иябги. Пьеса хъван бук1ана халкъалъул рек1елъе бортулеб, пасих1аб мац1алдалъун. Балагьараз Айдемир ваУмайгьанат» къабул гьабуна к1удияб гъира-шавкъалда. Гьелдаса хадуб авар театраялъе Ц1адаса Х1амзатица хъвана хирачил лъимал «Балагьалъул гъамас», «Базалай», «Рагъда дандч1вай», «Хьитазул устар», «К1одоласул ригьин» абурал ва цогидалги пьесаги.

Рагъул сог1аб 1942 абилеб соналъул март моц1алъ Хунзахъ клубалда бихьизабулеб бук1ана Ц1адаса Х1амзатица хъвараб «Базалай» абураб спектакль. Гьеб къабул гьабизе Мах1ахъалаялдаса бач1араб искуствоялъул управлениялъул коммисиялда цадахъ живго авторги вук1ана. 120 сон г1умруялъул бугев Базалайил роль бергьун к1удияб махщлида х1алеб бук1ана гьунар бугев артист сивухъа Д. Мух1амадовас. Гьелда бан гьесие кьуна ДАССРлъул Верховный Советалъул Президиумалъул Х1урматалъул грамота. Спектакль бихьизабун лъуг1идал Х1амзатица абуна:

*- Дица пьеса хъвараб мехалъ, Базалай дида цеве ч1ун вук1ана хъах1аб кагътил т1амачалда т1ад къалмица бахъараб сурат г1адин. Жакъа сценаялда дица, гьеб сурат гуреб, жив ч1агояв, лебалав, унго-унгояв маг1арулазул г1акъил цеве ч1вана. Артистас, к1удияб гьунаралда гьеб рольги х1ан, киг1ан дагьалниги авторасул пикраби мукъсанлъизеги теч1ого, гьел т1адеги камиллъизе ва бечелъизе гьаруна. Жакъа дида дирго Базалай вихъулев вуго фашистазде данде вагьулев рагъухъанлъун. Гьев къеркьолев вуго нилъеда цадахъ тушманасда т1ад баргьенлъи босизе.*

Жинцаго хъвараб щибаб пьесаялда Х1амзатица кьолаан героязул х1акъалъулъ мух1канал баянал. Гьес кидаго мисалалъе рачунаан спектаклялъул рахъалъ г1урусазул к1удияв хъвадарухъан, драматург А.П. Чеховас абурал раг1аби: «Пьеса байбихьулелъул сценаялда къеда туманк1 бан бугони, ахиралда гьеб кьвагьизеги кола».

Т1оцересел куч1дузго нилъее т1атинабуна Х1амзатил асаразул сатирияб гьунаралъул цо бат1ияб хасият – г1олохъанав шаг1ирас г1умруялъул лъугьа-бахъинал рихьизарулел рук1ана пародиялъул къаг1идаби х1алае ккун, сурарал пишаби ва гьел хъвадизарулел г1адамал махсароде х1ан, масала, пуланаб иш бицулеб ххвел гьабун – какун ва какулеб ххвел гьабун – беццун. Хадурккун хъварал куч1дуз жеги ц1акъ рит1ухъ гьаруна гьанжего – гьанже рух1 реч1ч1улеб бугеб Х1амзатил гьунаралъул демократияб щавкъ ва маг1на. Гьелъги рес кьуна авар поэзиялда жанибе цо ц1ияб, жиндиего хасаб гьаракь – бакъаналъул шаг1ирас нуц1а рагьун бук1ин бихьизе. Гьединлъидалин г1олохъанав ц1адасесул коч1ое батарб пиша г1адамаз аваразул «Г1осода рас баккараб басрияб т1амуралда» балеб лъабабилеб ч1валъун рик1к1араб. Т1оцебесебги к1иабилебг ч1ч1ваби релълъинарун руго авалалдасанго маг1арухъ ратарал рокьулги кьалулги куч1дузда. Х1асил, гьелдалъун Х1амзат рик1к1унев вуго аваразул щиг1ру т1оцебе цо ц1убараб, жибго жиндаго ч1араб реалистияб нухде кьурун буссинабураб, халкъалъул г1умруялда т1ей гьеч1ого гьеб бухьинабурав чилъун.

*Дирни къалмил рак1алъе рокьиго къабуллъич1о,*

*Кьурун вуссун халкъалъе хъулухъалде лъугьана.*

*Хасал коч1охъабазул мисал босун х1алт1ич1о,*

*Басриял г1адаталгун гара – ч1варун хут1ана.*

Жиндир т1олабго творчествалда жаниб Х1амзатица мугъч1вай гьабуна х1акъикъияб г1умруялде: г1умруялда жаниб батана гьесда к1очое темаги, маг1наги, х1асратги. Х1атта байбихьудаго Х1амзатил асараз якъинго загьир гьабуна щиг1руялде гьоркьобе гьес ц1алеб гъваридаб социалияб маг1на, ч1ванкъот1ун баян гьабуна авторасул пикру ва мурад, кутакалда г1ат1ид гьаруна коч1ол темаби ва масъалабе. Гьединал «ца таралъ мег1ер тарал» ва халкъалъул г1инзунибеги рек1елъеги изну босич1о лъугьарал куч1дузда гьоркьоре уна нилъеца рехсарал «Г1алибегил гьве» (1891), «Г1исинил гьвел кеч1» (1892) ва гьединго «Кинхвал х1ама» (1893), «Ашбазалде абураб» (1898), «Рокьул къец» (1905), «Г1алил Мух1амадибирасде» (1910), «Г1иник1ил коралде» (1911), «Г1акдал кеч1» (1911), «Ах1уд рахъин» (1912), «Рец1ел» (1913), «Дибирги г1анхвараги» (1915), «Магъил садакъа» (1917) тайпаялъул асарал. Гьел асаразухъ лъик1 хал гьабураб мехалъ нилъее баяналъула критикияб нухде буссараб реализм авар адабияталда жаниб творчествалъул аслияб къаг1идалъул (методлъун) т1оцебе Х1амзатица лъугьинаби. Т1оцебесеб куч1дузул т1ок1аб хасиятлъун ккола гьел халкъияллъун рук1ин, ай г1адатиял маг1арулазул г1умруялъул, рук1а – рахъиналъул рек1ел г1аммал – хасияталъул бицарал гьел асаразул адрес ва лъолеб гали халкъалъухъе бук1ин.

Дагъистаналъул цебеккунисеб аадабияталда жанир ругьуналлъун рук1арал, цо коцот1а ч1варал г1адин цоцада релълъарал сипатазул ва суратазул кверщаликьаги ворч1ун, Х1амзатица жиндирго асаразда жанир рихьизаруна ва мах1шаралде ц1ана халкъалда гьоркьор г1урал г1адатиял мискинзабазул лъик1аланго образал. Х1ат1икь ракь соролел ханзабазул ва надалда нур ч1арал г1алимзабазул, тушманасул рух1 унел гучал багьадурзабазул ва х1асраталъ режулел г1ащикъзабазул, чабхъад ун давла бак1арулел г1абурик1азул ва залимзабазулцин рак1 биунел х1урул г1инзабазул бак1алда Х1амзатил к1уч1дузулъ нилъгун данч1вана «хъабчил агьлу» - муг1рузул рекъарухъаби ва г1ияхъаби, доб заманалул росабазул лъик1алги квешалги, рокьулелги рокьукъалги, г1адатиял г1адамал.

Нилъеда цере т1амуларищ «капурго» хвараб Г1исинил гьвел зигара балел хъалаялъул тукенчаг1азул ва хьуц1илъ къан «щапарб» жиндирго х1амикъ инагьдулеб Кинхвал сипатал; ялъуни к1удияб къаг1идаялъ гьава-щавкъгун кепал росизеян сардилъ нуц1ида хурхараб гьагулаясул гьурмалъ март1 халатаб жул басандизабурай лебалай маг1арулалъул ва «парилазулъ къец бан» беч1елъизе хьулалда кор барав Г1иник1илги загьирал суратал? Рак1алде бач1унарищ мискинзаби гуккизе т1оцебе маг1арухъ ашбаз рагьарав Гьац1алухъа Х1ажиясул ва «малла вазмийлан» росабалъ тирулев Г1алил Мух1амадибирасул ккараб пашманаб х1асил? Кеп щоларищ, Х1амзатил г1анхрица къват1ив ч1вазавурав дибирасул т1екъаб т1абиг1аталъул ва «ах1уд вахъунилан» расги мунагь гьеч1ев шаг1ир жанив т1амурав туснахърукъалъул г1аримаб агьлуялъул х1укму – х1алалъул бицарал мухъал ц1алулаго? Гьел сипатазда жанисан поэтас нилъеда бахьизабулеб буго маг1арулазул миллияб яшавалъул, хьвада-ч1вадиялъул, пикрабазул хасият, маг1арулазул нек1сияб росдал сурат. Х1амзатица жиндирго асаралъул ч1езабуна, ц1ох1ого рокьикьал гуребги - инсаналъул г1умруялъул киналго рахъал коч1ое ва назмуялъе мустах1икъал рук1ин.

Х1акъикъат сатирияб къаг1идаялда бихьизаби бук1ана Ц1адаса Х1амзатил реализмалъул бищунго гучаб рахълъун. Авар шаг1ирасул сатириялъул ч1оралъ ишан босун бук1ана халкъалъул г1умруялъул патриархалиябгун тухумияб ирсалъул хут1елазде данде, социалияб г1умруялъул бищунго бег1укъал ва хъубал г1аламатазде данде, - гьединаллъун рук1ана доб заманалда Дагъистаналда кьалбал риччазе байбихьараб капитализмалъул «къайицадахъал» - къарумлъи, хъант1и, х1ел-х1елчилъи, нахърателчилъи, ришватчилъи, рибачилъи ва гь.ц. Хасго бух1иледухъ х1енсола поэт динияб идеологиялъул т1екълъабазда ва мекълъабазда, халкъалда берда цере гьуршула гьес рух1аниязул сурарал пишаби ва ламартал ишал.

Т1оцересел куч1дузулъго т1атуна г1олилав шаг1ирасул пикрабазул ачихълъи, аваданлъи ва эркенлъи. Г1ажаибго к1вар гьеч1ого ва цо-цо мехалъ сан гьабич1ого к1алъала гьев дол шарт1азда калам гьабизе рес бук1инч1еб тайпаялъул диниял къануназда т1асан. Масала, г1олохъанав Х1амзатица гьве т1амула х1еж борхизе, оц рехсола шагьидлъарал бах1арзазда гьоркьоб. Хасго кеп щола поэтас цебеч1езабураб хвел бикъулеб сураталъ: гьвел жаназа чурулб куй, мусрал ралеб чахъу, т1алкъен ц1алулеб дег1ен, «амин» ах1улел ц1ани. Гьниб г1адамазе щолеб кепалъе садаб ккола шаг1ирас к1удияб макъамалда рецц гьабулеб жо гьадингосеб къват1ул гьве бук1ин, ай коч1олъ бихьизабулеб лъугьабахъиналъе кьолеб к1удияб к1вар ва къимат гьелъул х1акъикъияб маг1наялде данде ккунгут1иги.

Диниял къануназул къадру сан гьабунгут1и ва пачаясул х1акимзабазул т1адег1анлъи жойиде рик1к1унгут1и гурищ капурго хвараб гьедул цаби муъминчиясул ч1умазда рекъезари ялъуни киг1ан квананиги г1орц1улареб, саяхъаб ва херав гьеб гвадар, «Аргъутилан» т1ок1ц1арги лъун, Дагъистаналъул зулмуяв генерал-губернатор Аргутинкиясда релъинаби? Бог1олоялъе паст1абахъ базе «Аргъутил» бет1ер босиялъ рак1алде щвезабуларищ пачаясул колонизаторасул зулмуяб сипат, ва мискинчиясул х1алухъин жаниб гьунел гьведул къалаз цебе т1амуларищ маг1арулазул язихълъиялъул гурщараб сурат?

Нилъее зах1мат буго гьит1инго Х!амзатица гьедин гъваридго гъорлъе ваккун дин каканилан ва пачаясул х1акимзаби суризарунилан гъваридал маг1наби г1уц1изе ва г1орхъодоса арал х1асилал гьаризе. Гьаниб рекъараблъун ва мустах1икъаблъун бихьула, кеч1 гьабулаго шаг1ирасул мурад цо бук1аниги, гьелъ кьолеб х1акъикъияб х1асил рак1алдаго гьеч1ого цоги бат1ияб ккун бугилан абураб пикру. Гьединал ишал адабияталъул тарихалда жанир г1емер ккола. Гьелдаго цадахъ кинго разилъизе бегьуларо т1оцересел соназда гьарурал Х1амзатил асарал гьес копоего, рак1гъеялъе т1аса-масаго хъварал махсараби рук1анилан абун гаргадулел цо-цо гьалмагъзабзул кьуч1 гьеч1ел пикрабаздаги. В.Г. Белинскияс абун буго, цо-цо мехалъ анц1ила ункъго сон барав г1олиласул пикруги г1акълуги гьесдаса г1емерго санад ч1ах1ияздаса къоларилан.

Поэтасул бег1ераб, ц1одораб пикруялъе ва ургъич1ого г1адада гьев бицардунгут1иялъе цоги нуг1 гьеч1ищ ц1ар раг1араб ашбазалъул кеч1 (1898)? Гьениб Х1амзатица т1атараб куцалда, бадиса-бадибе, к1ал гьикъун къват1иб ч1вазабулеб буго доб заманаялъул нахърателчилъиялъул рукеналъ рах1ат хварав, къарумав хважаин ва гьесул гьарисури:

*Гьедиг1ан инжитго данде гьабураб*

*Дунялалъул боц1и бакьанго гуро.*

*Мискинзаби гуккун кодобе щвараб*

*Шагьи-параялъухъ дун урхъуларо.*

Поэтас хъубаб бечелъиялде данде ккун, рак1 ч1ух1ун т1асабищулеб буго хиянат гъорлъ гьеч1еб, бац1ц1адаб мискинлъи

«Ах1уд рахъин» (1912) абураб коч1олъ Х1амзат квалулев вуго халкъалъул темаялда, гьес бицен гьабулеб буго халкъалда жанир гьенкьелел ва кенч1елел руго ц1иял къасдазул, хиялазул ва камиллъулел пикрабазул; гьеб асаралъулъ жеги г1ат1илъун рихьула шаг1ирасул реализмалъул г1орхъаби:

*Ролъул хур кванарал ганщал жалго тун,*

*Гугьун-бачал руго рачун жанир гъун.*

Г1адамазул к1алдир кицилъун лъугьарал гьел раг1абаз загьир гьабулеб буго х1акимзабазул залимлъи ва т1екълъи, мискинзабазул г1ажизлъи ва мах1румлъи. Гьеб асаралъулъ Х1амзатида к1ун буго «гъасда г1одорги ч1ун, пача рехизе» гьарулел анищал ва хиялал х1орал, г1ададисел жал рук1иналде маг1арул мискинзаби кант1изаризе. Гьелдасанги бич1ч1ула гьанже маг1арулал дол цере рук1арал, дунялалъул т1олаб-агъз гтьеч1ел «К1алдиб лъуниги, килищ ч1амуларел», къобух1арал х1акъирзаби гурел, цоги бат1ияб тайпаялъул адамалтун лъугьун рук1ун. Гьебги т1убан бич1изе рес гьеч1о, 1905 – 1907 соназул буржуазиябгин демократияб революциялъул ах1вал – х1ал, лъугьа – бахъинал ва асарал х1исабалде росич1ого. Бат1аго к1удияб к1вар бугеб асаралъул рик1к1ине ккола «Рец1ел» (1913) абураб, халкъалда гьоркьоб, хасго хунздерил т1алъиялда машгьураб кеч1. Жиндир вац инжитго щварал ч1ух1ухъабазул мустах1икъаб рец1ел босарав Хунзахъа Къадих1илазул Мух1амадил сабруялъеги, ч1ух1уялъеги, бах1арчилъиялъеги кколеб къимат кьолаго, Х1амзатица к1одо гьабулеб буго унго – унгояв адатияв инсанасул бац1ц1адав намус лебаллъи, къвак1и. «Рат1алица – чи, чоца багьадур» абураб мек1сияб ва феодалазул басралъараб кициги нахъе ч1ван, поэтас гьеб коч1олъ нилъеда цере сок1унел руго халкъалъул пикруялда ва бич1ч1аялда рекъон х1акъикъияв бах1арчи щивали г1адамал кант1изарулел, сахал инсанасул бищунго лъик1ал, т1абиг1атал ва хасиятал…

*Дицани г1дамасул г1амма - т1абиг1ат*  *ц1ала,*

*Ц1ик1ун г1елму бергьарав бах1арчийилан тола.*

*Г1адамаз чи веццула, чу ярагъ лъик1ав вихьун,*

*Чорхолъ гьунар гьеч1они, гьесдаги урхъиларо.*

Рак1алде ккола авар литератураялда жаниб инсасул адабалъулги, лъик1лъиялъулги, лебаллъиялъулги гьединаб гъваридаб ва цок1алаб программа Х1амзатиде щвезег1ан г1емер г1уц1ун бук1ун батиларилан.

Эстетикияб рахъалъ бат1ияб маг1наялда г1уц1арал руго «Г1иник1ил кор» (1911) ва «Г1акдал кеч1» абурал сатириял асаразулъ рехсарал мухъилал маг1арулазул сипатал. «Цо кор бараб г1еларилан», «Г1унк1ал расандизе царгъалги росейилан» г1ад - хоч1ие гьарулел руго поэтас чидалъ жах1да ккун бечелъизе Хунзахъа мискин Г1иник1ица гьарулел х1орал хьулал:

*Бекъизе хур гьеч1ев мун тайпаясе*

*Гьеч1о кор г1адаб жо, кин ургъаниги.*

*Квине хинк1 щоларев мискинчиясе*

*Бищун эб раг1ула ракъи кколеб жо.*

Гьединабго сураталда гьудуллъиялъул нухдасан, гьими-релъиги гьоркьоб реч1ч1изабун, к1ант1изавулев вуго Х1амзатида жиндир мукъсанаб боц1и ц1акъго к1удияб «Бечелъиялде бвщалъун бихьулев цоги маг1арул мискин («Г1акдал кеч1», 1912). К1алдиб ца хут1ич1еб, бит1ахъе чох1от1е ккараб Г!алил хераб г1ака шаг1ирас релълъинабулеб буго «щар ч1валеб г1аркьихъе лъимал кьурдулеб», «нахул мах1 бахъараб» «къаралазул ралъадалда».

Рух1аниязул рек1к1 ва гьереси, гьезул бицунеб раг1иги ва гьабулеб ишги данде кунгут1и бегуниса рехун т1атинабулеб буго «Г1алил Мух1амадибирасде» (1911) ва «Дибирги г1анхвараги» (1915) абураб куч1дуз. Гьениб бихьизабун буго халкъалда гьоркьоб дибирзабазги шайихзабазги жидеего т1алаб гьабулеб т1адег1анаб бак1 ва т1аде босулеб къадру асс х1акъикъаталда гьез х1алт1изабулеб хъубаб пишаялде кинго данде кколареблъи. Гьеле гьедин, щибго кьуч1 гьеч1го, жиндего хасал мурадал т1уразе рутулел ресал ва нухал руго Х1амзатил сатириял ч1ораз г1ужие росун. Гьелъулъ буго поэтасул рек1ел релъиялъул ва г1адамазе гьелдаса щолеб кепалъул жанисе маг1наги.

К1вар кьеч1ого тезе бегьуларо гьаб нухалда Х1амзат, жалго дибир – будун какун ч1еч1ого, диналъул аслиял къанунал ва гьелъул философиялъул реакциониял кьуч1ал къват1ир ч1вазариялде ваккун вук1ин. Дунялалде ва заманалда т1ад рекъон ч1еялъул философиялде т1аделъулаго, рух1аниязул к1игьумерчилъиги къват1иб ч1вазабун, поэтас г1анхрил к1алдир лъолел руго гьадинаб раг1аби.

*«Азалияб х1укму хисуларелъул»,*

*Халкъалда щай, дибир, дур ццин бакъунеб?*

*«Хъвараб бихьич1ого рорч1уларелъул»,*

*Вахьаралда шукру щай гьабулареб?*

Диналъул адаб тун абурал раг1абиян цо-цо г1алимзабаз рик1к1аниги, гьаниб нилъеда бихьула бит1ахъего гьелъул кьалбазда ва кьуч1азда квалквадун гьабулел таваккалаб критика.

Гьебго тайпаялде гъорлъе уна «Магъил садакъа» (1917) абураб гьит1инабго кеч1ги. Гьелда жанирги нилъеда рахъула Х1амзатил цудунаб коч1охъанлъиялъе г1аммал адабиялдин эстетикиял г1аламатал – халкъалдехун г1агарлъи (демоктратизм), инсанасдехун рокьи – божилъи (гуманизм) г1умруялдеги х1акъикъатаядаги рекъон ккей (реализм).

Дагъистаналда ва т1олабго улкаялда Ц1адаса Х1амзатил машгьурлъиялъе нуг1лъи гьабулеб х1ужжаби г1емер руго. Гьесул ц1ар лъун буго Дагъистаналъул пачалихъалъул педагогикияб университеталда, Россиялъул Г1елмабазул академиялъул Дагъистаналъул г1елмияб централъул мац1алъул, адабияталъул ва искусствоялъул институталда, Аваразул пачалихъалъулаб музыкалиябгун – драматикияб театралда, гьоц1дерил художественнияб комбинаталда. Бат1и-бат1иял пачалихъазул портазде г1унт1ун ва Кавказалъул портазде лъедолеб гучаб теплоходалъул каранда ч1ах1ахат1алъ хъван буго «Ц1адаса Х1амзат» абураб нилъее хирияб ц1ар.

Х1амзатица жиндирго г1умру жаниб т1амураб Ц1ада росулъ бугеб гьесул минаялъуб х1алт1улеб буго Дагъистаналъул халкъияв шаг1ирасул адабиябгун мимореалияб музей.

Х1амзат вук1ана советиял хъвадарухъабазул т1оцебесеб съездалъул делегатлъун. Х1амзат нилъедаса ват1алъана 1951 соналъул 11 июналда.

***Литература***

1. Литературияб Дагъистан № 3 1987 сон
2. «Авар адабият» 5 класс, 2002 сон
3. Ц1. Х1амзат Асарал т1 6, 1987 сон
4. Авар адабияталъул учебник 8 класс, 2003 сон
5. Ц1. Х1амзат Асарал т1 1, 1987 сон